Kurt Cobain se kitaar opgeveil vir $6 miljoenKurt Cobain (Foto: Facebook) ŉ Kitaar wat deur die Nirvana-voorsanger Kurt Cobain bespeel is tydens ŉ rare akoestiese konsert, is Saterdag vir $6 miljoen (sowat R105 miljoen) in Beverly Hills, Kalifornië, opgeveil. Cobain het die retro akoesties-elektriese 1959 Martin D-18E tydens ŉ MTV Unplugged-vertoning in 1993, slegs vyf maande voor sy dood, bespeel. Volgens Julien’s Auctions, wat die veiling behartig het, is dit die duurste kitaar wat nog ooit op ŉ veiling verkoop is. Die bieëry het by $1 miljoen begin en die bod is toegeslaan op Rode Microphones-stigter Peter Freedman. Nirvana se akoestiese vertoning vir die MTV Unplugged-reeks op 18 November 1993 word nou beskou as een van die beste regstreekse vertonings in die geskiedenis. Cobain het op 5 April 1994 in Washington op die ouderdom van 27 gesterf. Freedman het gesê hy beplan om die kitaar op ŉ wêreldwye toer te neem en alle opbrengste sal aangewend word om die kunste te bevorder. Volgens Julien’s Auctions het hy die aankoop van die kitaar beskryf as ŉ “eens-in-ŉ-leeftyd-geleentheid”. Die kitaar se kas is deur Cobain versier met ŉ plakkaat van die groep Poison Idea se 1990-album Feel the Darkness. David Gilmour van Pink Floyd se Fender Stratocaster-kitaar is in Junie 2019 vir sowat $4 miljoen tydens ŉ liefdadigheidsveiling opgeveil. Die kitaar wat Kurt Cobain (voor) in hierdie akoestiese konsert bespeel het, is vir $6 miljoen opgeveil. (Foto: Skermgreep uit video op YouTube) Bron: BBC